«Урысейр тутын Iугъуэм къедвгъэгъэл!»
Мы махуэхэм УФ-м щокIуэкI «Урысейр тутын Iугъуэм къедвгъэгъэл!» урысейпсо Iуэхур. Абы и къызэгъэпэщакIуэщ «Медицинэ лэжьакIуэ-волонтёрхэр» жылагъуэ зэгухьэныгъэр, УФ-м Узыншагъэр хъумэнымкIэ и министерствэм узыншагъэм кIэлъыплъынымкIэ и центрыр. Урысейпсо Iуэхум хыхьащ Къэбэрдей-Балъкъэрри. Мы гъэм волонтёрхэм яхэтщ КъБР-м щыщу медицинэм хуеджэ студентхэр. «Медицинэ лэжьакIуэ-волонтёрхэр» жылагъуэ зэгухьэныгъэм и унафэщI Савчук Павел иджыблагъэ ди студентхэм зыхуагъэзащ, зэгухьэныгъэм и щIыналъэ штаб КъБКъУ-м медицинэмкIэ и колледжым къыщызэрагъэпэщыну жэрдэм къыхалъхьэу. Ар ди щIалэгъуалэм къыдаIыгъащ икIи штабым и унафэщI ящIащ медколледжым и студент Щоджэн Уэсмэн.
Накъыгъэм и 30-м Къэбэрдей-Балъкъэр къэрал университетым щекIуэкIащ «Урысейр тутын Iугъуэм къедвгъэгъэл!» проектым хыхьэ Iуэхугъуэхэр. МедицинэмкIэ колледжым къыщызэрагъэпэщащ щIалэгъуалэр тутыным демыгъэхьэхыным теухуа «стол хъурейр». Абы хэтащ медицинэ IуэхущIапIэхэм я лэжьакIуэхэр, Урысейпсо цIыхубэ фронтым хэтхэр. А махуэм «Медицинэ лэжьакIуэ-волонтёрхэр» жылагъуэ зэгухьэныгъэм хэтхэм къалэ уэрамхэм щагуэшащ тутыным зэраныгъэу къишэхэм ятеухуа тхыгъэхэр зэрыт листовкэхэр. КъБКъУ-мрэ Налшык и уэрамхэмрэ щрагъэкIуэкIащ щIалэгъуалэр тутыным зэрыхущытыр къыщащIа социологие щIэупщIэныгъэхэр. А Iуэхум хэтащ цIыху 700-м нэблагъэ. Ар зэрекIуэкIым кIэлъыплъащ «Медицинэ лэжьакIуэ-волонтёрхэр» жылагъуэ зэгухьэныгъэм и гуп 20-м щIигъу.
Накъыгъэм и 31-м Налшык щекIуэкIынущ Тутын емыфэным и дунейпсо махуэм теухуа «Тутыным и пIэкIэ — мыIэрысэ» Iуэхури. Iуэхур зи жэрдэмыр КъБР-м Узыншагъэр хъумэнымкIэ и министерствэрщ. Ар щекIуэкIынущ «ДЕЯ» сату щIыпIэм. Абы хэтынущ КъБР-м Узыншагъэр хъумэнымкIэ и министерствэм узыншагъэм кIэлъыплъынымкIэ и центрым, «Медицинэ лэжьакIуэ-волонтёрхэр» жылагъуэ зэгухьэныгъэм и щIыналъэ штабым я лIыкIуэхэр. Iуэхур къызэгъэпэщынымкIэ дэIэпыкъуэгъу яхуохъу КъБР-м Мэкъумэш IэнатIэмкIэ и министерствэр.
Сыхьэт 11-м щегъэжьауэ сату щIы пIэм щылэжьэнущ узыр псынщIэу къэзыхутэхэр. Дохутырхэм спирометрие IэмалымкIэ къахуэпщытэнущ цIыху тутынафэм и тхьэмбылыр зыхуэдэр. Ахэр тепсэлъыхьынущ тутын ефэным къишэнкIэ хъуну инсульт, инфаркт, лышх узыфэхэм.
Тутыныр хыфIегъэдзэнымкIэ дэIэпыкъуэгъу хъунущ наркологхэр. Абы папщIэ Iуэхум хэтхэм гурагъэIуэнущ «НЕКУРЮ» телефон программэм зэрыригъуэзэнур. Дэтхэнэми тутыным и пIэкIэ мыIэрысэ иратынущ.
«Медицинэ лэжьакIуэ-волонтёрхэр» — Урысейм узыншагъэр хъумэнымкIэ и IэнатIэм щылажьэ волонтёрхэм я нэхъ зэгухьэныгъэшхуэ дыдэщ. Къэралым и щIыналъэ куэдым щыIэ волонтёр мин бжыгъэхэм махуэ къэс ирагъэкIуэкI медицинэм хуеджэ студентхэм я зэфIэкIым хагъэхъуэным сэбэп хуэхъу лэжьыгъэхэр. Зэгухьэныгъэм и волонтёру щытыфынущ медицинэм хуеджэу зи ныбжьыр илъэс 16-м щIигъухэр.
Гъуэт Синэ.
